P. Muránsky, poslanec: (2001-10-04):
I. Presperín, podpredseda NR SR: Je to návrh skupiny poslancov, áno, je to tlač 1097. Dávam hlasovať o tomto návrhu. (Hlasovanie.) Prítomných 81 poslancov, za 59, proti 3, zdržalo sa 7, nehlasovalo 12. Tento návrh bol schválený. Konštatujem, že návrh bude prerokovaný po návrhu pána poslanca Bohunického, o ktorom už bolo začaté rokovanie, čiže najskôr musíme dorokovať tento návrh zákona a po ňom by sme rokovali o tlači 1097. Ďalej, pán poslanec Kužma pôvodne prihlásený s procedurálnym návrhom stiahol svoj procedurálny návrh. To znamená, že dávam slovo teraz poslancovi Petrovi Bohunickému a prosím ho, aby uviedol návrh. (Ruch v sále.) Prosím vás o pokoj v rokovacej sále, páni poslanci, rokujeme o návrhu pána poslanca Národnej rady Slovenskej republiky Petra Bohunického na vydanie zákona o osvedčovaní listín a podpisov na listinách obecnými úradmi. Nech sa páči. (Neustály ruch v sále.) Páni poslanci, prosím, keby ste sa upokojili. P. Bohunický, poslanec: Vážený pán podpredseda, vážená Národná rada Slovenskej republiky, predstupujem pred vás s návrhom zákona o osvedčovaní listín a podpisov na listinách obecnými úradmi. Schválením tohto návrhu zákona sa zavŕši cesta obecných samospráv pri presune jednej z jej kompetencií v rámci reformy verejnej správy. (Ruch v sále.) I. Presperín, podpredseda NR SR: Páni poslanci, prosím, keby ste prestali zatiaľ hovoriť. P. Bohunický, poslanec: Cesta sa začala veľmi dlho pred dnešným dňom. Z archívu ministerstva vnútra Slovenskej republiky spomeniem aspoň dva míľniky tejto cesty. Dňa 29. 6. 1994 sa uskutočnilo rokovanie osobitnej pracovnej skupiny zástupcov ZMOS-u a Ministerstva vnútra Slovenskej republiky k problematike presunu kompetencie matričnej agendy z orgánov miestnej štátnej správy na orgány samosprávy. Navrhlo sa presunúť kompetencie na úseku osvedčovania listín a podpisov na listinách. Odporučilo sa túto problematiku riešiť prijatím nového zákona o osvedčovaní v rozsahu súčasného zákona č. 15/1993 Z. z. s tým rozdielom, že by právomoc výkonu činnosti osvedčovania bola zverená orgánom samosprávy na každej obci ako originálna právomoc, a nie ako prenesená činnosť štátnej správy. Druhý míľnik sa viaže k dátumu 14. 3. 1997. Vtedy vznikol na Ministerstve vnútra Slovenskej republiky projekt prenosu činností osvedčovania listín a podpisov na listinách z orgánov miestnej štátnej správy na orgány samosprávy. Projekt pozostával z legislatívnej, organizačnej, finančnej, majetkovej, informačnej a personálnej časti. Od roku 1997 sa však na projekte prestalo pracovať. Po voľbách v roku 1998 sa rozhovory okolo tohto projektu opäť obnovili. Vychádzali z požiadavky starostov viacerých obcí, ktorí by pre spokojnosť svojich občanov chceli poskytovať osvedčovanie listín a podpisov na listinách priamo vo svojej obci. V koncepcii reformy verejnej správy pána Nižňanského sa uvažovalo s presunom tejto kompetencie na obce. Presun tejto kompetencie z orgánov miestnej štátnej správy na obce žiadali opakovane orgány ZMOS-u, naposledy snem ZMOS-u v apríli tohto roku. Prijatie tohto zákona je teda spoločensky prospešné, slúži obciam a občanom Slovenskej republiky. Aj keď bol návrh zákona zaradený do legislatívneho procesu v júni tohto roku, teda pred prijatím zákona o samospráve vyšších územných celkov, reaguje už na novely zákonov súvisiacich s reformou verejnej správy, ktoré sme prejednali na 51. schôdzi Národnej rady. Napr. vo vládnom návrhu zákona, ktorým sa mení a dopĺňa zákon Národnej rady č. 369/1990 Zb. o obecnom zriadení sa v § 4 ods. 3 písm. p) hovorí, že sa obci pri výkone samosprávnych funkcií zveruje i vykonávanie osvedčovania listín a podpisov na nich. Poslanecký návrh v ucelenej podobe rieši uvedenú problematiku. Máme v laviciach aj stanoviská vlády, ktoré sa stavajú k tomuto návrhu negatívne. Už v tejto chvíli chcem však povedať, že som v kontakte s legislatívcami Národnej rady a postupne problémy, ktoré majú legislatívnu povahu, odstraňujem. Tieto nedostatky je možné v rámci druhého čítania úplne odstrániť. Chcem vás, vážená Národná rada, preto požiadať, aby ste uvedený zákon posúdili a pustili do druhého čítania. Ďakujem za pozornosť. I. Presperín, podpredseda NR SR: Ďakujem, pán poslanec. Prosím, aby ste zaujali miesto pre navrhovateľov. Zároveň dávam slovo spravodajcovi, ktorého určil navrhnutý gestorský výbor Národnej rady Slovenskej republiky pre verejnú správu, poslancovi Miloslavovi Suchárovi. Nech sa páči. M. Suchár, poslanec: Vážený pán predsedajúci, vážené panie poslankyne, vážení páni poslanci, dovoľte mi, aby som v súlade s § 73 ods. 1 zákona o rokovacom poriadku Národnej rady Slovenskej republiky vystúpil v prvom čítaní o návrhu poslanca Národnej rady Slovenskej republiky Petra Bohunického na vydanie zákona o osvedčovaní listín a podpisov na listinách obecnými úradmi (tlač 1095) ako spravodajca určený výborom Národnej rady Slovenskej republiky pre verejnú správu. Úvodom si dovolím informovať, o skutočnosti, že uvedený návrh zákona bol poslancom Národnej rady doručený dňa 2. júla 2001, čím boli splnené podmienky určené § 72 ods. 1 zákona o rokovacom poriadku. Predseda Národnej rady Slovenskej republiky posúdil, či návrh spĺňa náležitosti podľa § 70 ods. 1 zákona o rokovacom poriadku a zaradil ho na rokovanie tejto schôdze Národnej rady. Ako spravodajca Národnej rady k tomuto prvému čítaniu si osvojujem stanovisko, že uvedený návrh zákona spĺňa z formálnoprávnej stránky všetky náležitosti návrhu zákona uvedené v § 67 a § 68 zákona Národnej rady o rokovacom poriadku, ako i náležitosti určené v legislatívnych pravidlách. Predpokladám, že prípadné zmeny a spresnenie návrhu budú predložené v rozprave, čím dôjde k dopracovaniu tohto návrhu. Vzhľadom na oprávnenia, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada Slovenskej republiky uzniesla v zmysle 73 ods. 3 písm. c) zákona o rokovacom poriadku na tom, že po rozprave odporučí návrh poslanca Národnej rady Petra Bohunického na vydanie zákona o osvedčovaní listín a podpisov na listinách obecnými úradmi (tlač 1095) prerokovať v druhom čítaní. Súčasne odporúčam v súlade s rozhodnutím predsedu Národnej rady č. 1203 z 3. júla 2001 prideliť návrh v druhom čítaní na prerokovanie týmto výborom: Ústavnoprávnemu výboru Národnej rady, Výboru Národnej rady pre financie, rozpočet a menu a Výboru Národnej rady pre verejnú správu. Za gestorský výbor navrhujem v súlade s citovaným návrhom predsedu Národnej rady Výbor Národnej rady Slovenskej republiky pre verejnú správu. Súčasne odporúčam, aby výbory, ktorým bol návrh pridelený, ho prerokovali do 11. októbra 2001 a gestorský výbor do 16. októbra 2001. Ďakujem, pán predsedajúci. Skončil som. Prosím, aby ste otvorili rozpravu. I. Presperín, podpredseda NR SR: Ďakujem pekne, pán poslanec. Prosím, aby ste zaujali miesto určené pre spravodajcov. Otváram všeobecnú rozpravu o tomto bode programu. Konštatujem, že písomne nebol prihlásený nikto z poslancov. Pýtam sa teda, kto sa chce prihlásiť ústne. Konštatujem, že nikto. Vyhlasujem všeobecnú rozpravu o tomto bode programu za skončenú. Nie je potrebné zaujímať teda žiadne stanoviská k rozprave a prerušujem rokovanie o tomto bode programu, páni poslanci. V zmysle schválenej pripomienky... (Ruch v sále.) Prosím vás, páni poslanci, tichšie, pán poslanec Faič, je tu chaos, robíš krik ... nasledujúcim bodom programu je prvé čítanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov . Návrh zákona ste dostali ako tlač 1097, návrh na pridelenie návrhu zákona na prerokovanie výborom Národnej rady máte v rozhodnutí predsedu Národnej rady č. 1208. Za skupinu poslancov návrh zákona uvedie poslanec Milan Benkovský. Prosím pána poslanca, aby sa ujal slova. M. Benkovský, poslanec: Ďakujem za slovo. Vážený pán podpredseda Národnej rady Slovenskej republiky, vážené pani poslankyne, vážení páni poslanci, dovoľte my v mene skupiny poslancov predložiť vám a stručne aj uviesť v súlade so zákonom číslo 350/1996 Z. z. o rokovacom poriadku návrh zákona, ktorým sa mení a dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov. Predložená novela sa zaoberá len šiestou časťou zákona upravujúcou platové pomery predsedu a podpredsedov Najvyššieho kontrolného úradu Slovenskej republiky. Skupina poslancov pristúpila k tejto novele z dôvodu nezáujmu vlády Slovenskej republiky, ktorá napriek opakovaným novelizáciám zákonov v rokoch 1994, 1995, 1998, 1999 a v roku 2000 nezohľadnila pripomienky Najvyššieho kontrolného úradu a nezosúladila platové pomery všetkých ústavných činiteľov. Návrh zákona odstraňuje teda nedostatky doposiaľ platnej právnej úpravy odmeňovania predstaviteľov Najvyššieho kontrolného úradu. V porovnaní s platovými pomermi ostatných ústavných činiteľov predstavitelia NKÚ nemajú nárok ani na poberanie paušálnych náhrad. Príslušným doplnením zákona by sa teda uviedli platové pomery predstaviteľov Najvyššieho kontrolného úradu do súladu s platovými pomermi ostatných ústavných činiteľov. Táto úprava je tiež opodstatnená už aj vzhľadom na aktuálny vývoj v danej oblasti, keď vláda Slovenskej republiky svojím nedávnym uznesením rozhodla o podstatnom zvýšení paušálnych náhrad členov vlády. Novela má tiež prispieť k stabilizácii postavenia Najvyššieho kontrolného úradu a k zvýšeniu jeho finančnej nezávislosti, ako i k odstráneniu zjavných nedostatkov i nepresných formulácií umožňujúcich rôzny výklad zákona. V súlade s rokovacím poriadkom preto nemienim vo svojom úvodnom slove v prvom čítaní podrobne analyzovať jednotlivé navrhované zmeny, a preto si dovolím len stručne uviesť podstatné z návrhu. Návrh odstraňuje nesúlad platových pomerov predsedu a podpredsedov NKÚ s platovými pomermi ostatných ústavných činiteľov a upravuje možnosť poberať paušálne náhrady, ktoré určí Národná rada Slovenskej republiky. Novela tiež reaguje na problémy súvisiace s vyplácaním odmien ústavných činiteľov a stanovuje mechanizmus ich určovania. Plat predsedu Najvyššieho kontrolného úradu sa upravuje na 1,5-násobok platu poslanca Národnej rady a platy podpredsedov zostávajú nezmenené. Spresňuje sa len nárok na 3-mesačný plat po skončení funkčného obdobia, a to tak pri vzdaní sa funkcie, ako i pri uplynutí funkčného obdobia, čo doteraz v zákone nebolo zakotvené. V čl. II je navrhovaná účinnosť zákona, ktorú už aj bude potrebné upraviť v súlade s časovým posunom prerokúvania novely zákona. Vzhľadom na obmedzený rozsah novely nepovažovali sme za potrebné spracovať kvantifikáciu dopadov na štátny rozpočet. Môžem však v tejto súvislosti prehlásiť, že navrhovaná novela nebude mať negatívne dopady na štátny rozpočet v roku 2002. Mierne zvýšenie mzdových nákladov bude riešené v rámci kapitoly Najvyššieho kontrolného úradu. Pokiaľ ide o zlučiteľnosť návrhu zákona s právom Európskej únie, táto nie je práve v Európskej únii upravená. Návrh zákona je jedným z mála prípadov, keď sú pod návrhom podpísaní zástupcovia všetkých parlamentných politických strán, preto očakávam, že Národná rada Slovenskej republiky prijme uznesenie o prerokovaní návrhu zákona, ktorým sa mení a dopĺňa zákon č. 120/1993 Z. z., v druhom čítaní. Ďakujem za pozornosť. I. Presperín, podpredseda NR SR: Ďakujem pánu poslancovi za uvedenie návrhu zákona a prosím ho, aby zaujal miesto určené pre navrhovateľov. Dávam slovo spravodajcovi, ktorého určil navrhnutý gestorský Výbor Národnej rady Slovenskej republiky pre financie, rozpočet a menu, poslancovi Vladimírovi Bajanovi. Nech sa páči. V. Bajan, poslanec: Ďakujem pekne, pán podpredseda. Dovoľte mi, aby som v zmysle zákona Národnej rady č. 350/1996 Z. z. o rokovacom poriadku vystúpil k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov, ako spravodajca výboru pre financie, rozpočet a menu. Predseda Národnej rady posúdil uvedený návrh podľa § 70 ods. 1 zákona Národnej rady o rokovacom poriadku a podľa legislatívnych pravidiel ho zaradil na rokovanie tejto 51. schôdze Národnej rady s tým, že boli splnené v § 72 ods. 1 všetky podmienky, ktoré určuje rokovací poriadok. Ako spravodajca v prvom čítaní si osvojujem stanovisko, že predmetný návrh spĺňa z formálnoprávnej stránky všetky náležitosti návrhu zákona uvedené v § 67 a § 68 zákona Národnej rady o rokovacom poriadku, ako i náležitosti určené v legislatívnych pravidlách. Odporúčam, aby sa Národná rada uzniesla podľa § 73 ods. 3 písm. c) rokovacieho poriadku na tom, že tento návrh odporučí prerokovať v druhom čítaní. Súčasne budem odporúčať, aby sme tento návrh zákona pridelili okrem výboru pre financie, rozpočet a menu aj ústavnoprávnemu výboru s tým, že budeme o ňom rokovať s termínmi do 5. novembra a gestorský výbor do 6. novembra. Pán predsedajúci, prosím, otvorte rozpravu. I. Presperín, podpredseda NR SR: Ďakujem pekne, pán poslanec. Otváram všeobecnú rozpravu o tomto bode programu. Písomne nebol prihlásený nikto z poslancov. Pýtam sa, kto sa chce prihlásiť ústne do rozpravy. Pán poslanec Kužma a pani poslankyňa Tóthová. Končím možnosť prihlásiť sa do rozpravy ústne. Ako prvý vystúpi v rozprave pán poslanec Kužma.